alexandrainst/scandi-wiki huggingface dataset:
Loftfælni

Loftfælni eða loftfirrð er eiginleiki lífvera, notaður við flokkun þeirra í örverufræði .  Lífvera er sögð loftfælin ef hún leggur stund á loftfirrð efnaskipti og þarf því ekki súrefni til vaxtar og viðhalds, eða getur jafnvel ekki þrifist í nærveru súrefnis.

Flokkun 
 Nauðháð loftfælnar lífverur þola ekki súrefni og deyja sé það til staðar í umhverfi þeirra. Margar loftfælnar lífverur nota gerjandi efnaskipti sér til viðurværis, en aðrar notast við loftfirrða öndun. Þær skortir ensímin súperoxíð dismútasa og katalasa, og drepast því af völdum súperoxíðmyndunar ef súrefni er til staðar í umhverfi þeirra.
 Valfrjálst loftfælnar (eða valfrjálst loftsæknar) lífverur þola súrefni og nota það sem loka-rafeindaþega við súrefnisháða öndun sé það til staðar í umhverfi þeirra. Sé súrefni ekki til staðar notast þær við loftfirrða öndun eða gerjun. Þær eru gjarnan flokkaðar með eiginlegum loftfælnum lífverum þar sem þær geta lagt stund á loftfirrð efnaskipti.
 Loftþolnar lífverur þola að súrefni sé til staðar, en nota það ekki til efnaskipta. Þær stunda því eingöngu loftfirrð efnaskipti, og eru þau ávallt á formi gerjunar.
Örloftháðar lífverur teljast ekki til loftfælinna lífvera þar sem þær nota súrefni til efnaskipta og eru háðar því. Þær þola hins vegar ekki að það sé til staðar í of miklu magni (meira en fáein µM). 
Loftfælnar lífverur er að finna hvar sem næringarríkt en súrefnissnautt umhverfi er að finna. Dæmi um slíkt umhverfi má finna í mýrlendi og í þörmum dýra.

Heimild 

Örverufræði
Knesset

Knesset (hebreska: כנסת‎, arabíska: الكنيست‎) er þing Ísrael og er staðsett í Givat Ram hverfinu í Jerúsalem. Þingið er rekið í einni deild.

Þing eftir löndum
Ísraelsk stjórnmál
Givat Ram

Givat Ram (hebreska: גבעת רם‎) er hverfi í miðri Jerúsalemborg. Þing Ísraelsmanna, Knesset, sem og stjórnsýsluskrifstofur landsins eru staðsett í Givat Ram, ásamt til dæmis hæstarétti þess og Binyanei HaUma ráðstefnumiðstöðinni.

Jerúsalem
Michelle Bachelet

Verónica Michelle Bachelet Jeria /βeˈɾonika miˈʃɛl baʃˈle ˈçeɾja/ (fædd 29. september 1951) er síleskur stjórnmálamaður og forseti Síle (frá 2006 til 2010 og frá 2014 til 2018). Hún er jafnframt fyrsta konan til að gegna því embætti. Bachelet er núverandi mannréttindastjóri Sameinuðu þjóðanna.

Tilvísanir

Forsetar Síle
Mannréttindastjórar Sameinuðu þjóðanna
Juan Fernández-eyjar

Juan Fernández eyjurnar er eyjaklasi í Suður-Kyrrahafi, um 667 kílómetra undan strönd Chile.

Eyjar við Chile
Kyrrahafseyjar
Desventuradaseyjar

Desventuradaseyjar eru smár eyjaklasi um 870 kílómetra undan ströndum Chile.

Eyjar við Chile
Kyrrahafseyjar
Hverfisgata 4-6a

Hverfisgata 4 - 6a er þriggja hæða skrifstofubygging á Hverfisgötu þar sem skrifstofur forsætisráðuneytisins, auk Þingvallanefndar eru meðal annars til húsa.

Miðborg Reykjavíkur
Hús í Reykjavík
Þingvallanefnd

Þingvallanefnd er nefnd á vegum Alþingis sem ætlað er að fara með yfirstjórn þjóðgarðsins á Þingvöllum. Þingvallanefnd varð til þegar Þingvellir voru friðlýstir með sérstökum lögum, sem samþykkt voru á Alþingi 7. maí 1928.  Meðal verksviða nefndarinnar er að ráða þjóðgarðsvörð, sem annast daglegan rekstur og ræður annað starfsfólk. Nefndin fjallar oft um sumarbústaðabyggð, leyfi til bygginga og brot á samþykktum. 

Í þingskjali sem var lagt fyrir Alþingi á 130. löggjafarþinginu á árunum 2003–2004 segir:
Þingvallanefnd skal skipuð þremur alþingismönnum sem kjörnir eru hverju sinni að loknum kosningum til Alþingis. Nefndin kýs formann úr sínum hópi og skiptir að öðru leyti sjálf með sér verkum. Forsætisráðuneytið fer með yfirstjórn mála er varða þjóðgarðinn á Þingvöllum, þ.m.t. úrskurðarvald í stjórnsýslukærum vegna ákvarðana Þingvallanefndar.

Nefndin 
Í nefndina eru aðalmenn: Álfheiður Ingadóttir formaður, Björgvin G. Sigurðsson varaformaður, Ragnheiður E. Árnadóttir, Valgerður Bjarnadóttir, Höskuldur Þórhallsson, Atli Gíslason og Þorgerður Katrín Gunnarsdóttir.

Varamenn þeirra eru: Oddný G. Harðardóttir, Jón Gunnarsson, Þuríður Backman, Helgi Hjörvar, Vigdís Hauksdóttir, Lilja Rafney Magnúsdóttir og Árni Johnsen.

Sumarbústaðir á Þingvöllum 
Þingvellir eru þjóðgarður og "friðlýstur helgistaður allra Íslendinga". Lóðum var samt sem áður úthlutað við vatnið suður af Hótel Valhöll og þykir líklegt að Þingvallanefndir hafi sætt miklum þrýstingi að úthluta lóðum við vatnið, enda þótti snemma mikið stöðutákn að eiga þar bústað. Frá árinu 1928 og fram yfir síðari heimsstyrjöld var þessum sumarbústaðalöndum í þjóðgarðinum úthlutað. Þá var úthlutað landi undir sumarbústaði á Gjábakka í byrjun áttunda áratugarins, en vegna mikilla mótmæla risu aðeins átta bústaðir þar og úthlutanir voru dregnar til baka. Til að fría sig skaðabótakröfum bauð Þingvallanefnd þeim sem höfðu fengið úthlutað lóðum nýjar lóðir á Kárastaðanesi. Margir tóku þann kostinn, en árið 1974 var það gefið út að ekki yrðu úthlutaðar fleiri sumarbústaðalóðir í þjóðgarðinum.

Tilvísanir

Tenglar 
 Þingvallanefnd; af Þingvöllum.is
 Tæpt hundrað húsa á helgistað þjóðar; af mbl.is
 Friðun og verndun Þingvalla; grein í Morgunblaðinu 1925
 Hefur þingvallanefnd brugðist; grein af Skoðun.is

Alþingi
Þingvellir
Josef Fritzl

Josef Fritzl (f. 9. apríl 1935) er austurískur verkfræðingur. Hann komst í heimsfréttirnar þegar komst upp að hann hafði árum saman haldið dóttur sinni fanginni í kjallara húss sins og misnotað hana kynferðislega, nauðgað henni og beitt hana ofbeldi. Hann gat henni 7 börn (sem urðu þá bæði börn og barnabörn hans).

Josef var einnig kærður og dæmdur fyrir nauðga 24 ára konu, árið 1967.

Austurrískir glæpamenn
Steingrímur Njálsson

Steingrímur Njálsson (fæddur 21. apríl 1942, dáinn 13. maí 2013) var íslenskur síbrotamaður. Hann var dæmdur fyrir nauðgun og kynferðislega misnotkun á drengjum, ölvunarakstur, þjófnað og fleira. 

Á 9. áratugnum fóru fjölmiðlar að fjalla um brotaferil hans og persónulega hagi og hefur sú umfjöllun vakið mikla reiði hjá íslensku þjóðinni, sem hefur valdið því að Steingrími er víðast illa tekið og hafa meðal annars verið unnin skemmdarverk á eigum hans og hann beittur líkamlegu ofbeldi. Fjallað var um brotaferil hans í sjónvarpsþættinum Sönnum íslenskum sakamálum árið 2002.

Íslenskir glæpamenn
Baltnesk tungumál

Baltnesk tungumál eru grein indóevrópskra mála sem samanstendur af lettnesku og litháísku og hinni útdauðu fornprússneska.

Baltnesku málin, og í þessu tilfelli litháíska umfram lettnesku, eru talin fornlegustu og upprunalegust lifandi indóevrópsku málin eða með öðrum orðum þau sem mest líkjast hinni indóevrópsku frumtungu. 

Indóevrópsk tungumál
Baltóslavnesk tungumál
Telúgú

Telúgú er dravídamál talað af um 50 milljónum á Suðaustur-Indlandi einkum í Andra Pradess þar sem það hefur opinbera stöðu.

Telúgú er ritað með sérstöku stafrófi sem heimidir eru til um frá 7. öld en eiginlegar bókmenntir hafa varðveist á því frá 11. öld.

Dravídamál
Tungumál Indlands
Púndjabí

Púndjabí er indóaríst mál talað af um 70 milljónum manna á Indlandi og í Pakistan. Í Pakistan er það ritað með arabísku stafrófi en á Indlandi með svonefndu gúrmúkí-stafrófi.
Kósalí

Kósalí eða Sambalpuri er indóíranskt mál talað af um 2,6 milljónum manna í vestur-Odishafylki í Indlandi. Margir telja það samt mállýsku af Oríja. Það er ritað á Oríja skrift.

Tilvísanir

Indóírönsk tungumál
Kartvelsk mál

Kartvelsk mál eða suður-kákasísk mál eru málaflokkur innan kákasískra mála. Georgíska er helst kartvelskra mála en hin eru mingrelíska, svaníska, zaníska og lasíska.

Kákasísk tungumál
Suðurkákasísk mál
Kanaríska

Kanaríska, eða kannada, er dravídamál. Mælendur er um 30 milljónir við Karnataka á Indlandi.

Dravidísk tungumál
Mark Hughes

Leslie Mark Hughes (fæddur 1. nóvember 1963) er enskur knattspyrnustjóri.  Mark Hughes er frá Wales en hann spilaði 72 landsleiki fyrir þjóðina sína og skoraði 16 mörk. Hann spilaði sem framherji fyrir lið eins og Manchester United, Barcelona, Bayern Munchen, Chelsea og Everton. Á ferli sínum skoraði hann 163 mörk í 606 leikjum. Eftir að ferli hans lauk hóf hann þjálfaraferil sinn með því að taka við velska landsliðinu en hann þjálfaði það frá 1999-2004. Þess má geta að hann hætti árið 2002 að spila knattspyrnu, þremur árum eftir að hann hóf þjálfaraferil sinn. Sem þjálfari hefur hann þjálfað Blackburn Rovers, Manchester City, Fulham, Queens Park Rangers, Stoke City og Southampton F.C.. 

Velskir knattspyrnustjórar
Jeotgalicoccus

Jeotgalicoccus er ættkvísl Gram-jákvæðra, valfrjálst loftfælinna og saltþolinna eða saltkærra baktería (gerla). Ættkvíslin dregur nafn sitt af kóresku fiskisósunni jeotgal, en úr slíkri sósu voru gerlar þessir fyrst einangraðir.

Heimildir

Gerlar
Postuli

Postuli – yfirleitt postularnir tólf – (gríska: απόστολος, apóstolos = sendiboði, boðberi) voru tólf lærisveinar Jesú Krists, sem hann sendi út til að kristna heimsbyggðina.

Lærisveinarnir tólf 
Samkvæmt Markúsarguðspjalli (3:16-19) og Matteusarguðspjalli (10:2-4), voru lærisveinar Krists þessir:

 Andrés postuli, bróðir Péturs
 Bartólómeus postuli
 Filippus postuli
 Jakob Alfeusson eða Jakob yngri, postuli
 Jakob Sebedeusson eða Jakob eldri, postuli
 Jóhannes postuli eða Jón postuli, bróðir Jakobs
 Júdas Ískaríot
 Júdas Taddeus, – Júdas Jakobsson skv. Lúkasarguðspjalli (6:13-16)
 Matteus postuli 
 Símon Pétur eða Pétur postuli
 Símon vandlætari 
 Tómas postuli

Strangt til tekið urðu lærisveinarnir ekki postular fyrr en eftir upprisu Krists (á hvítasunnu), og því er Júdas Ískaríot ekki talinn meðal postulanna.

Tólfti postulinn 
Eftir að Júdas Ískaríot sveik Krist og hengdi sig, voru postularnir aðeins ellefu. Samkvæmt Postulasögunni 1:23-26, ákváðu þeir sem eftir voru að útnefna nýjan postula. Þeir vörpuðu hlutkesti um það (fyrir hvítasunnu) og kom upp nafn Matthíasar postula. 

Þó að Matthías hafi verið valinn tólfti postulinn, er Páll postuli yfirleitt talinn sá tólfti, skv. gamalli hefð. Hann var ekki einn af lærisveinum Krists. Hann var farísei sem vann gegn Jesú, en varð fyrir vitrun og gerðist einn ötulasti talsmaður kristindómsins. Hann kallar sjálfan sig postula, sjá t.d. Rómverjabréfið 1:1 í Biblíunni.

Aðrir postular 
Í Hebreabréfinu er Jesús sagður fyrsti postulinn. Í Postulasögunni er Barnabas kallaður postuli.

Margir af fyrstu kristnu trúboðunum eru kallaðir postular. Með því er átt við þá sérstöku þýðingu sem starf þeirra hafði fyrir útbreiðslu kristninnar í ákveðnu landi eða meðal einhverrar þjóðar. Þegar sagt er að Bonifatius sé „postuli Germana“, er átt við að hann var fyrsti kristni trúboðinn meðal þeirra. Meðal slíkra „postula“ eru:

 Aðalbert, postuli Pólverja
 Anastasíus, postuli Ungverjalands
 Ansgar, postuli Norðurlanda
 Bonifatius, postuli Germana
 Kólumkilli eða heilagur Columba, postuli Skota
 Kýrillos og Meþódíos, postular slafneskra þjóða
 Ólafur Tryggvason, postuli Norðmanna
 Patrekur hinn helgi, postuli Írlands
 Úlfíla eða Wulfila, postuli Gota

Tengt efni 

 Dýrlingur
 Guðspjallamaður
 Postullegir feður

Heimildir
Georgískt larí

Larí (georgíska: ლარი; ISO 4217:GEL) er opinber gjaldmiðill Georgíu.

Gjaldmiðlar
Georgía
Jangún

Jangún (búrmíska: ရန်ကုန်မြို့; enska: Yangon) er stærsta borg Mjanmar og fyrrverandi höfuðborg. Hún stendur við mót Bagoár og Jangúnár skammt frá Martabanflóa í Andamanhafi. Íbúar eru um fjórar milljónir.

Borgir í Mjanmar
Mandalay

Mandalay er næststærsta borg Mjanmar og höfuðborg samnefnds héraðs í norðurhluta landsins. 

Hún stendur við Ayeyarvady og var höfuðborg landsins áður en Bretar hertóku hana árið 1885. Íbúar eru tæp milljón.

Myndasafn 

Borgir í Mjanmar
Stjórnlagaþing Ítalíu

Stjórnlagaþing Ítalíu var stjórnlagaþing sem boðað var til eftir frelsun Ítalíu til að setja landinu nýja stjórnarskrá eftir síðari heimsstyrjöldina og hrun fasistastjórnarinnar 1943. Kosningarnar til þingsins fóru fram 2. júní 1946 og um leið fór fram þjóðaratkvæðagreiðsla um það hvort landið skyldi vera áfram konungsríki eða lýðveldi. Þetta voru fyrstu frjálsu kosningarnar í landinu frá árinu 1924 og fyrstu kosningarnar þar sem kosningaréttur var almennur þannig að allir, 21 árs og eldri, bæði karlar og konur, höfðu kosningarétt.

Úrslit þjóðaratkvæðagreiðslunnar urðu þau að 12,7 milljónir völdu lýðveldið en 10,7 konungdæmið þannig að Úmbertó 2. hélt í útlegð 13. júní 1946 ásamt fjölskyldu sinni. 18. júní lýsti stjórnlagadómstóllinn yfir afnámi konungdæmisins og stofnun lýðveldis.

Þingkosningarnar voru hlutfallskosning eftir listum. Í kosningalögunum var gert ráð fyrir 573 fulltrúum, en sökum þess að kosningar gátu ekki farið fram í hlutum Bolzano, Trieste og Venezia Giulia þar sem þessi svæði voru ekki undir stjórn Ítala, voru aðeins 552 fulltrúar kjörnir. Kosningarnar fóru þannig að kristilegir demókratar fengu yfir 35% atkvæða og 207 fulltrúa, sósíalistar fengu tæp 21% og 115 fulltrúa, kommúnistar fengu 19% og 104 fulltrúa og frjálslyndir tæp 7% og 41 fulltrúa. Aðrir flokkar fengu 89 fulltrúa.

Stjórnlagaþingið var sett 25. júní 1946 undir forsæti Giuseppe Saragat. Fyrsta verk þingsins var að kjósa tímabundinn ríkisstjóra þar til forsetakosningar gætu farið fram. Frjálslyndi stjórnmálamaðurinn Enrico de Nicola var kjörinn með miklum mun. Helsta hlutverk þingsins var að semja nýja stjórnarskrá og var því skipuð 75 þingmanna stjórnarskrárnefnd til að semja drög. Nefndin lauk störfum í janúar 1947. Umræður um texta stjórnarskrárinnar stóðu síðan frá mars þar til hún var að lokum staðfest 22. desember 1947.

Auk þessa veitti stjórnlagaþingið 2., 3. og 4. ríkisstjórn De Gasperis stuðning, samþykkti fjárlög fyrir árin 1947 og 1948 og staðfesti friðarsamningana í París 10. febrúar 1947.

18. apríl 1948 voru fyrstu þingkosningarnar haldnar samkvæmt hinni nýju stjórnarskrá og fyrsta löggjafarþing lýðveldisins var sett 8. maí.

Ítalska þingið
Saga Ítalíu
Network address translation

NAT (enska fyrir Network Adress Translation) er tækni til að maska eða fela net á bak við eina IP-tölu á internetinu. Þessi tækni er notuð fyrir þá internetnotendur sem ekki hafa fasta IP-tölu. Símafyrirtæki líta svo á að NAT sé hentug lausn á takmörkuðum fjölda IP-talna, eða netheimilisfanga á internetinu. Þegar notandi án fastrar IP-tölu sækir pakka frá internetinu þá skiptir sendingin um áfangastað, til dæmis á vefþjóni. Þessi breyting er skráð niður og vefþjónninn notar þessar upplýsingar til að finna endastöðina þangað sem pakkinn á að fara.
Þetta er mjög gagnlegt til að spara IP-tölur og er mikið notað til að gefa IPv4 (vinsælasta netsamskiptastaðalinum) til að hægt sé að gera flutninginn yfir í IPv6 þægilegri. Þó er talið að flutningurinn sé óumflýjanlegur.

Yfirlit 
Um miðjan áttunda áratuginn varð NAT vinsæl tækni til að leysa vandamálið á skorti á IP tölum, í IPv4 kerfinu. Það hefur orðið að venju, og má finna ekki eingöngu hjá símafyrirtækjum í dag, heldur einnig beinum heimilisins og skrifstofunnar. 
Flest kerfi sem nota NAT gera það með því að leyfa mörgum notendum að nota sömu IP töluna. Gallinn við NAT, er hinsvegar sá, að það fylgir ekki eftir upphaflegum hugmyndum um IP staðalinn, flækir ferlið og gerir það óskilvirkt. NAT gefur ekki heildstæða mynd af innranetinu; því að öll umferð lítur út fyrir að hafa komið frá beini innra netsins.

NAT felur í sér að endurskrifa þarf uppruna og áfangastað sendingar, og oftast einnig tölur nethliðs (e. port), þegar að sendinginn fer í gegnum beininn. Sérstakir algrímar, sem tryggja að upplýsingarnar séu réttar (e. checksums) þurfa einnig að vera endurskrifaðir.

Í hefðbundni uppsetningu á NAT notar innranetið eitt af hinum ætluðu "einka" IP tölum. Einka IP tölur byrja ýmist á 192.168, 172.16 til 172.31 eða 10. Beinirinn tengist á þessi netheimilisföng, eða IP tölur. Beinirinn tengist jafnframt á IP tölu sem þekkist út á internetið. Þegar net umferð fer í gegnum beininn yfir á internetið, er áfangastaðnum breytt frá einka IP tölunum yfir á internet IP töluna. Beinirinn skráir hjá sér staðsetningu tölvunnar sem að sendingin kom frá og nethlið (e. port) og sendir umferðina áfram. Þegar að svar kemur frá netþjóninum sem samband var haft við, þá man beinirinn hvaðan beiðnin um upplýsingarnar komu og sendir upplýsingarnar frá netþjóninum þangað.

Heimildir 

<references>

Tenglar 
Staðarnet
Internet
Tölvunet
IP
IPv4
IPv6
Netslóð

Tölvunet
Hornhröðun

Hornhröðun kallast sú hröðun, sem hlutir verða fyrir á hringhreyfingu, táknuð með α. 
SI-mælieining: rad s-2. Í jafnri hringhreyfingu er stærð hornhröðunar fasti, en stefnan er inn að miðju hringsins.

Stærðfræðileg skilgreining:

þar sem  er hornhraðinn og  er snertilhröðun og r krappageisli. 

Hornhröðun α og snúningsvægi τ eru vensluð með eftifarandi hætti:

þar sem  er hverfitregða hlutarins.

Hringhreyfing
Innrásin

Innrásin er átak á vegum Kraums — tónleikasjóðs sem ýtt var úr vör í apríl 2008.

Markmið Innrásarinnar er að auka við möguleika íslenskra listamanna til tónleikahalds, gefa þeim færi á að koma sér og tónlist sinni á framfæri víðar en á höfuðborgarsvæðinu og efla tónlistarlíf á landsbyggðinni. Rás 2 hefur stutt við Innrásina sem samstarfsaðili, m.a. með því að kynna og auglýsa þá tónleika sem farið hafa fram í tengslum við átakið. Meðal listamanna sem farið hafa í Innrásar-tónleikaferðir eru; Sign, Reykjavík!, Bloodgroup, Njútón, Elfa Rún Kristindóttir, Melkorka Ólafsdóttir, Benni Hemm Hemm and Borko.

Kraumur er sjálfstæður sjóður og starfsemi á vegum Auroru velgerðasjóðs sem hefur það meginhlutverk að efla íslenskt tónlistarlíf, fyrst og fremst með stuðningi við unga listamenn.

Tónleikar og tónleikaferðir Innrásarinnar 2008

Rás 2 rokkar hringinn 
Hljómsveitir; Sign, Dr. Spock og Benny Crespo’s Gang
 1. apríl, Fjölbrautaskóli Suðurlands, Selfossi
 2. apríl, Prófasturinn, Vestmannaeyjum
 3. apríl, Sindrabær, Höfn í Hornafirði
 4. apríl, Valhöll, Eskifirði
 5. apríl, Græni hatturinn, Akureyri
 10. apríl, Paddy‘s, Reykjanesbæ
 11. apríl, Nasa, Reykjavík

Sumargleði Kimi Records – Tökum hringinn á þetta! 
Hljómsveitir; Benni Hemm Hemm, Borko, Morðingjarnir og Reykjavík!
 14. júlí — Stokkseyri, Draugasetrið
 15. júlí — Ísafjörður Edinborg
 16. júlí — Akureyri Græni Hatturinn
 17. júlí — Húsavík Gamli Baukur
 18. júlí — Seyðisfjörður Leikhúsið
 19. júlí — Höfn í Hornafirði Pakkhúsið
 20. júlí — Pása
 21. júlí — Reykjavík - Nasa

Tónleikaferð Njútón 
Hljómsveitin Njútón
 25. júlí — Ketilshúsið, Akureyri (á vegum Listasumars á Akureyri)
 27. júlí — Tónleikar/innsetning í heimahúsi, Reykjavík (samvinnuverkefni Njútons og Ingibjargar Magnadóttur myndlistarmanns)
 2. ágúst — Skálholtskirkja (á vegum Sumartónleika í Skálholtskirkju)

Telmann og tónlist á Íslandi — Heiðurs- og fagnarðartónleikaferð 
Elfa Rún Kristinsdóttir, fiðurleikari og Melkorka Ólafsdóttir, flautuleikari.
Tónleikaferð farin til heiðurs því mikilvæga hlutverki sem kirkjur á Íslandi hafa þjónað í tónlistarlífi landsmanna gegnum aldirnar.
 18. ágúst — Hóladómkirkja í Haltadal (hluti af árlegri Hólahátíð)
 19. ágúst — Glerárkirkja, Akureyri
 20. ágúst — Mývatn
 21. ágúst — Bláa kirkjan, Seyðisfirði (hluti af sumartónleikaröð)
 23. ágúst — Skálholtskirkja
 24. ágúst — Flateyjarirkja
 26. ágúst — Ísafjarðarkirkja
 28. ágúst — Tvöfaldir tónleikar í Langholtskirkju

Elskumst í efnhagsrústunum 
Hljómsveitir; Skátar, Bloodgroup ásamt Sykur
 8. október 2008 — Menntaskólinn, Egilsstaðir (með Mini-Skakkamanage)
 9. október 2008 — Hraunsnef, Borgarfirði
 10. október 2008 — Edinborgarhúsið, Ísafirði
 11. október 2008 — Græni hatturin, Akureyri
 14. október 2008 — Flensborg, Hafnarfirði (með Sykur)
 15. október 2008 — Paddy’s, Keflavík (með Sykur)
 17. október 2008 — Iceland Airwaves, Reykjavík
 18. október 2008 — Live Pub (með Mammút, FM Belfast dj sett)

Tengt efni 
 Kraumur

Tenglar 
 Kraumur heimasíða
 Visir.is, Kraumur efnir til innrásar
 Mbl.is, Kraumur styður tónleikahald í sumar
 Mbl.is, Sumargleðin hefur Innrás innanlands

Íslensk tónlist
Þorláksmessuslagurinn

Þorláksmessuslagurinn er heiti á átökum sem urðu milli lögreglu og mótmælenda á Lækjartorgi á Þorláksmessu 23. desember 1968. Þennan dag höfðu Æskulýðsfylkingin og Félag róttækra stúdenta skipulagt mótmæli gegn Víetnamstríðinu og hugðust meðal annars ganga upp Bankastræti og Skólavörðustíg. Þegar þau tilkynntu lögreglu um þessa fyrirætlun lagðist hún gegn henni á þeirri forsendu að þannig myndi gangan lenda í miðri jólaösinni á þessum götum en mótmælendur vildu ekki breyta fyrirhugaðri gönguleið. Þegar til kom myndaði lögreglan þá þrefalda röð þvert yfir Austurstræti á Lækjartorgi og þegar gangan kom þar að brutust út átök sem lyktaði með því að tólf mótmælendur voru handteknir.

Stúdentaóeirðir á Íslandi
1968
Mótmæli á Íslandi
Mandarín

Mandarín eða mandarín kínverska (einfölduð kínverska: 官话; pinyin: guānhuà) er mest talaða tungumál jarðar. Um 850 milljónir manna hafa það að móðurmáli. Málið (eða mállýskan) skiptist í minnst átta mállýskur, þar á meðal putonghua sem er hin staðlaða mynd mandarín.

Tengt efni 
 Kínverska
 Putonghua

Kínverska

als:Hochchinesisch
ar:صينية مندرين
ast:Chinu
bar:Houkinäsisch
cdo:Guók-ngṳ̄
cs:Mandarínština
cy:Tsieinëeg Mandarin
de:Hochchinesisch
eml:Cinés mandarèin
eo:Norma ĉina lingvo
fy:Standertmandarynsk
gv:Mandarin Chadjinit
ku:Zimanê çînî
oc:Mandarin estandard
pms:Lenga putonghua
sc:Lingua xinesa mandarinu
stq:Hoochchinesisk
zh-yue:國語
Kanton

Kanton getur átt við eftirfarandi:

 Guangdong eða „Kantonhérað“.
 Guangzhou eða „Kantonborg“.

Tengt efni 
 Kantóna
Wu-kínverska

Wu eða Wu kínverska er eitt mest talaða tungumál heims (ca. 10. sæti). Það er næstalgengasta kínverska mállýskan, töluð af um 90 milljónum manna, mestmegnis í Sjanghæ-, Zhejiang- og Jiangsuhéruðum. Wu skiptist í fjölmargar mállýskur, þar á meðal shanghaihua.

Kínverska
Lasa

Lasa er höfuðborg Tíbet. Árið 2000 bjuggu í henni tæp hálf milljón manns.

Tíbet
Borgir í Kína
Guangdong

Guangdong (kínverska:; 广东; rómönskun: Guǎngdōng) er fjölmennasta héraðið í Kína. Í manntali Kína sem framkvæmt var 2020 bjuggu yfir 126 milljónir manna í þessu fjölmennasta héraði Kína. Héraðið er þekkt fyrir mikla iðnframleiðslu, sérstaklega við mynni Perlufljót sem er eitt þéttbýlasta svæði jarðar. Iðnaðurinn laðar að mikinn fjölda verkamanna frá öðrum héruðum og talið er að íbúafjöldinn sé að jafnaði 30 milljónum hærri af þeim sökum. Höfuðborg héraðsins er Guangzhou. Önnur stór borg er Foshan.

Héraðið inniheldur þrjú sérstök efnahagssvæði: Shenzhen, Shantou og Zhuhai.

Hagkerfi Guangdong er gríðaröflugt og hefur verið í miklum vexti í meira en þrjá áratugi verið það langefnaðasta í Kína. Árið 2021 var það 13 stærsta hagkerfi heims. Árið 2021 var þjóðarframleiðsla Guangdong héraðs um $1,92 billjónir bandaríkjadala og óx um 8% á ári. Þetta gerir Guangdong að efnaðsta héraði Kína 33ja árið í röð. Til samanburðar, sé byggt á tölfræði ársins 2020, var þjóðarframleiðsla Guangdong hærri er Ítalíu ($1.89 billjónir bandaríkjadala), Kanada ($1.64 billjónir bandaríkjadala), og Suður Kóreu ($1.64 billjónir bandaríkjadala).

Tengt efni 
 Héruð í Kína

Tilvísanir 

Héruð í Kína